**D ô v o d o v á s p r á v a**

**A. Všeobecná časť**

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov sa predkladá so zámerom zabezpečiť, aby prípadné chyby na strane štátu, napr. v podobe zlyhania informačných systémov alebo ľudského faktora, nemali negatívne dopady na fyzické osoby a podnikateľov z dôvodu neskorého zaplatenia poistného alebo v nesprávnej výške, a to práve z dôvodov na strane štátu.

Na uvedený účel sa navrhuje zavedenie inštitútu odpustenia predpísaného penále, resp. povinnosti ho platiť, ako aj upustenie od jeho predpísania, avšak za podmienky, že ide o výnimku všeobecného charakteru týkajúcu sa všetkých druhovo rovnakých prípadov.

Potrebu návrhu zákona zvyšuje aj fakt, že v súčasnosti je pomerne vysoký počet poistencov Sociálnej poisťovne v situácii právnej neistoty. Od roku 2015 vyplýva Sociálnej poisťovni zo zákona povinnosť informovať poistencov do 20. júla kalendárneho roka o výmere ich poistných odvodov za minulý rok. Z dôvodu meškania údajov od Finančnej správy a nepresností v ich spracovaní však mnohí poistenci informáciu od Sociálnej poisťovne v stanovenom termíne nedostali, resp. ju dostali uvedenú s nesprávnou sumou odvodov. V reakcii na vzniknutú situáciu Sociálna poisťovňa poistencov informovala, že presúva termín splatnosti odvodov za mesiac júl a zároveň že nebude vymáhať penále z omeškania platieb nezaplatených do nového termínu. Termín splatnosti odvodov, rovnako ako povinnosť Sociálnej poisťovne vymáhať penále za omeškané platby, však stanovuje zákon a Sociálna poisťovňa nemá možnosť mimo zákona termín splatnosti a ani vymáhanie penále meniť, odpúšťať či posúvať. Návrh zákona umožní Sociálnej poisťovni vzniknutú situáciu právnej neistoty vyriešiť zákonným spôsobom.

Návrh zákona je v súlade s Ústavou Slovenskej republiky, inými zákonmi, právom Európskej únie a medzinárodnými zmluvami, ktorými je Slovenská republika viazaná.

Návrh zákona nezakladá vplyvy na rozpočet verejnej správy ani vplyvy na životné prostredie a ani na informatizáciu spoločnosti. Návrh zákona bude mať pozitívny vplyv na podnikateľské prostredie a pozitívne sociálne vplyvy.

1. **Osobitná časť**

**K čl. I**

K bodu 1

Rozširuje sa úprava pôsobnosti generálneho riaditeľa Sociálnej poisťovne o oprávnenie schváliť odpustenie penále a upustenie od predpísania penále. Túto pôsobnosť bude vykonávať len po schválení dozornou radou.

K bodu 2

Rovnako ako v prípade pôsobnosti generálneho riaditeľa Sociálnej poisťovne sa navrhuje aj v prípade dozornej rady formálne vyjadriť jej novú pôsobnosť schvaľovať návrh generálneho riaditeľa na odpustenie penále a upustenie od predpísania penále.

K bodu 3

Publicitu rozhodnutia generálneho riaditeľa Sociálnej poisťovne o odpustení penále a upustení od predpísania penále sa navrhuje zabezpečiť zverejňovaním tohto dokumentu na webovom sídle Sociálnej poisťovne.

K bodom 4

V rámci právnej úpravy penále sa navrhuje doplniť právnu úpravu tak, aby dávala generálnemu riaditeľovi možnosť schváliť odpustenie povinnosti platiť penále a/alebo upustiť od predpísania penále za súčasného splnenia dvoch podmienok, a to, že ide o penále, ktoré by nebolo predpísané za predpokladu, že nevznikne nesprávny postup na strane Sociálnej poisťovne a súčasne ide o prípad, ktorý sa týka vopred neurčitého okruhu fyzických a/alebo právnických osôb, t.j. nesmie ísť o výnimku len v konkrétnom jedinom prípade. Vzhľadom na všeobecný charakter tohto inštitútu sa navrhuje vylúčiť nárokovateľnosť odpustenia povinnosti zaplatiť penále a upustenia od predpísania penále.

K bodu 5

V rámci prechodných ustanovení sa z dôvodu odstránenia tvrdosti zákona navrhuje umožniť aplikáciu novej právnej úpravy v § 240 ods. 3 pre dôvody na strane Sociálnej poisťovne, ktoré nastali pre účinnosťou právnej úpravy.

**K čl. II**

Navrhuje sa, aby zákon nadobudol účinnosť 1. januára 2016.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Predkladateľ právneho predpisu**: poslanec Národnej rady Slovenskej republiky

2. **Názov právneho predpisu**: Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov

3. **Problematika návrhu právneho predpisu:**

1. nie je upravená v práve Európskej únie
2. nie je obsiahnutá v judikatúre Súdneho dvora Európskej únie

**4. Záväzky Slovenskej republiky vo vzťahu k Európskej únii:**

1. lehota na prebratie smernice alebo lehota na implementáciu nariadenia alebo rozhodnutia,

*bezpredmetné*

1. informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie,

*bezpredmetné*

1. informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia.

*bezpredmetné*

**5. Stupeň zlučiteľnosti návrhu právneho predpisu s právom Európskej únie:**

*bezpredmetné*

**DOLOŽKA**

**vybraných vplyvov**

**A.1. Názov materiálu**: Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

**A.4. Alternatívne riešenia**

**A.5. Stanovisko gestorov**